Kiitust väärib ka terav satiir, mille Breillat suunab ühiskondlike eelarvamuste ja mehe-naise suhteid reguleeriva korralduse pihta. Selle tipphetk on kindlasti laulatusstseen, kus loetakse ette lõik Pauluse esimesest kirjast korintlastele, mida kuuleb pealt ka Vellini, kes laulatust vargsi pealt vaatama on tulnud. Asia Argento, kellele vulgaarsus näib olevat juba algusest peale sisse kodeeritud, on selles  filmis küll väga hea valik, samuti Marignyd mängiv renessansliku välimusega Fu'Ad Ait Aattou, kellele see on esimene filmiroll. Jääb üle vaid loota, et Breillat peab oma lubadust ja hakkab nüüd tegema filme, mis oleks publikule kergemini ligipääsetavad ja mis ei piirdu vaid kitsa kolmnurkse sisuga. "Vana armuke" on igatahes lubav algus.